For selv insiderne på Christiansborg stod det tilbage som et mysterium. Hvorfor eskalerede den politisk drevne Lars Løkke Rasmussen selv stridighederne om landbrugspakken med De Konservative, så han nær havde bragt sin egen regering til fald? Hvorfor tabte han hovedet?

Det var jo statsministeren selv, der i de dramatiske dage i februar gjorde den Konservative mistillidserklæring til forhenværende miljø- og fødevareminister, Eva Kjer Hansen, til et kabinetspørgsmål. Hvorfor? Fordi han havde bundet hele regeringen og dele af administrationen op på landbrugspakken.

Ingen har været i tvivl om, at Lars Løkke Rasmussen personligt var dybt involveret i landbrugspakken, der var de borgerlige partiers eneste fælles valggrundlag. Ingen var i tvivl om, at Venstre ville gå langt for at gøre livet sødere for landmændene, så landmændene ikke gjorde livet surt for partiet ved at gå til Dansk Folkeparti eller Liberal Alliance. Alt det har længe været kendt.

Men først i de seneste dage er det kommet frem, at Lars Løkke Rasmussen ikke alene havde involveret en bred kreds af regeringens mest centrale ministre og deres ledende embedsmænd i den landbrugspakke, der ifølge uvildige eksperter er baseret på manipulerede regnemetoder, så udledningen af kvælstof I åer og vandløb fremstår mindre alvorlig.

Anonyme embedsmænd fra Miljø- og Fødevareministeriet har tidligere fortalt, at de følte sig under politisk pres. De seneste dage har Berlingske desuden fortjenstfuldt afdækket, at departementschefer og udvalgte embedsmænd fra Statsministeriet, Finansministeriet, Erhvervs- og Vækstministeriet samt Energi-, Forsynings og Klimaministeriet deltog i møderne.

Flere kilder har til Berlingske fortalt, at møderækken handlede om at presse embedsmændene til at favorisere landmændene mest muligt. Eva Kjer Hansen skulle ligeledes have været under pres fra regeringens centrale ministre.

Og ikke nok med det. Venstres gruppeformand, Søren Gade, kaldte i november de embedsmænd, der var involveret i landbrugspakken til møde med bl.a. tidligere formand for Landbrug & Fødevarer, Greve Michael Brockenhuus-Schack. Hvad lugter det af? Magtmisbrug.

De Konservatives mistillid ramte altså ikke alene Eva Kjer Hansen. Mistilliden ramte hele regeringen og bærende dele af dens embedsværk. Der kan forklare statsministerens dramatiske taktik, men det gør samtidig hans politik endnu mere kritisabel.

Sagen blotlægger den store risiko ved etparti-regeringer: Nemlig at regeringsmagt og partiinteresser sammenblandes. Embedsmændenes opgave er jo netop på vegne af Folketinget at sikre, at der lovgives og administreres i overensstemmelse med reglerne om god regeringsførelse. Det modsatte synes at være tilfældet i sagen om landbrugspakken.

Vi kender ikke de konkrete embedsmænds konkrete opgaver og handlinger, men det står klart, at landbrugspakken ikke alene efterlader miljøet med et problem. Regeringen har tilsyneladende også forsøgt at torpedere den demokratiske kutyme om embedsmændenes politiske uafhængighed.

I næste uge indleder regeringen forhandlinger om den såkaldte Naturpakke Danmark. I den forbindelse har De Konservative forlangt de miljøkompenserende tiltag, partiet ikke fik gennemført i landbrugspakken.

Søren Pape Poulsen fik væltet Eva Kjer Hansen, men ikke ændret indholdet af landbrugspakken. Nu står han med en ny minister, Esben Lunde Larsen, der tiltrådte posten med at varsle et ideologisk opgør med det, han har kaldt ’miljøtyranniet’.

Derfor må vi håbe, at Søren Pape Poulsen endnu en gang har viljens fasthed og det politiske klarsyn til at stå fast på mærkbare reduktioner af kvælstofudledningen.

De Konservatives formand er ikke alene oppe imod miljø- og fødevareminister Esben Lunde Larsen. Han er ikke alene oppe imod Lars Løkke Rasmussen. Han er oppe imod hele Venstre-regeringen og flere ministeriers centrale embedsmænd.

Desto mere er der grund til at påskønne det nye ultimatum, Søren Pape Poulsen har givet regeringen. Inden fredag i næste uge skal Esben Lunde Larsen give en garanti for, at regeringen gennemfører en reduktion af kvælstofudledningen i det danske vandmiljø.

Foreløbig har han intet gjort. Det tegner til en spændende – og dramatisk – uge i dansk politik.

Rettelse: I første udgave af lederen var der bortfaldet et par ord, så sætningen "Anonyme embedsmænd fra Miljø- og Fødevareministeriet har tidligere fortalt, at de følte sig under politisk pres. De seneste dage har Berlingske desuden fortjenstfuldt afdækket, at departementschefer og udvalgte embedsmænd fra Statsministeriet, Finansministeriet, Erhvervs- og Vækstministeriet samt Energi-, Forsynings og Klimaministeriet" manglede den sidste tilføjelse "deltog i møderne". Det er nu rettet, og vi beklager forvirringen. Red.